30x30

Културни Центар Зрењанинa и аутор пројекта мр Милутин Мићић расписују ликовни конкурс 30 X 30.

Услови конкурса:

Аутори могу да конкуришу са **једним радом**. Радови могу да буду дводимензионални и тродимензионални у свим техникама и дисциплинама. Једино ограничење је да дводимензионални радови морају бити формата 30 са 30 сантиметара. Код тродимензионалних радова једна димензија треба да буде 30 сантиметара, а остале две не смеју да буду веће од 30 сантиметара.

Уз радове послати и један репрезентатитни каталог (ако га аутори имају).

Поред слободних решења, ове године нудимо ауторима и могућност да промишљају на задату тему-задатак:

**С Т Р А Х О В А Њ А**

Пада, пада човек. И како ствари стоје тај пад ће се наставити.

Бити послушан, бити роб-то је наша свакодневница. Где је жеља за слободом? Шта није у реду? Зашто? Колика је цена нашег зла?

Да ли је еволуција греха јача од наше жеље за људскошћу и животом? Имамо ли снаге за преображај, за путовање ка изистинској људској природи- ка човеку?

Зашто су намере злих тако ефикасне? Нечињењем, они који то виде су саучесници зла. Знају ли то? Како се преобразити у човека и створити услове за слободу, доброту, саосећање, лепоту и срећу?

На свим пољима и локално и глобално, све више правимо проблема. Видимо да свет тоне у свеопшту пропаст.Човек је постао неразумно биће кога се треба плашити. Све је више разлога за страховања. Може да нам помогне разоткривање људских грешака и зла и њихово освешћивање.Уметници су то одувек аутентично, креативно, искрено и убедљиво радили.

Ово проблемско промишљање отвара све аспекте нашег односа према стварности, како локално тако и глобално.

Сматрам да је мишљење уметника о дешавањима у свету запостављено, а да је вредно и драгоцено. Ово је прилика да аутори који то желе кроз своје радове дају своја размишљања и изађу прад јавност.

Аутори ова питање могу да отворе на свој начин и кроз свој ликовни став га одреде. Такође, могу да шаљу радове ослобођене овом проблематиком.

Конкурс је отворен за све професионалне ликовне уметнике на територији Републике Србије и за све уметнике широм света.

Молимо вас да сви радови (осим оних који су рађени на папиру и скулптуре) буду опремљени да могу да се окаче на зид.

Радови ће бити жирирани.

Доделиће се три награде.

Прва награда: самостална изложба у малом салону Народног музеја Зрењанин

Друга награда: самостална изложба у изложбеним салону Културног центра Зрењанина

Трећа награда: књига „Ликовна критика“ Тодора Манојловића

Конкурс је отворен до 15. новембра 2025. год.

Изложба ће бити отворена у децембру 2025. год. у Културном центру Зрењанина

Радови са ликовног салона 30х30 ће током 2026. год. бити изложени у Београду у Кући Ђуре Јакшића, у Галерији савремене уметности Културног центра Панчево, у Музеју Срема у Сремској Митровици, у Галерији Трибина младих Културног центра Новог Сада и у Градској галерији Пожеге .

Радове слати на адресу:

Културни центар Зрењанина

Народне омладине 1

23000 Зрењанин

Телефон: 064/8116994 (Владимир Ђурић)

Препоручујемо да радове шаљете Пост експресом.

**Уколико у једној пошиљци има радова више аутора то мора бити назначено на пошиљци.**

Радови ће бити враћени Пост експрес-ом о трошку аутора. Организатори не преузимају одговорност за штету насталу приликом транспорта.

Срдачан поздрав,

директор Културног центра Зрењанина Горан Маринковић и

аутор пројекта мр Милутин Мићић